**রোমান সানা** (জন্ম ৮ জুন ১৯৯৫) একজন বাংলাদেশী তীরন্দাজ। তিনি ২০১৯ বিশ্ব আর্চারি চ্যাম্পিয়নশিপের পুরুষ একক ইভেন্টে ব্রোঞ্জ পদক লাভ করেন। তিনি প্রথম বাংলাদেশি হিসেবে এই প্রতিযোগিতার ইতিহাসে পদক লাভ করেন। ২০১৯ সালে ফিলিপাইনে অনুষ্ঠিত এশিয়া কাপ র‍্যাঙ্কিং টুর্নামেন্টের ব্যক্তিগত ইভেন্টে স্বর্ণপদক জিতেন।

প্রাথমিক জীবন
-------------

আবদুল গফুর সানা ও বিউটি বেগমের পরিবারে রোমান জন্মগ্রহণ করেন এবং তিনি তার শৈশব খুলনার কয়রা গ্রামে কাটান। তিনি ছোটবেলায় বাঁশের তৈরি তীর-ধনুক দিয়ে খেলতেন। বিডিনিউজ টোয়েন্টিফোর ডটকমকে দেওয়া এক সাক্ষাত্কারে তিনি বলেন যে তিনি বিদ্যালয়ের প্রতি খুব বেশি মনোযোগী ছিলেন, এর পরিবর্তে তিনি ফুটবল খেলতে ব্যস্ত থাকতেন। নবম শ্রেণির ছাত্র থাকা অবস্থায় তিনি তীরন্দাজিতে হাত দেন।

কর্মজীবন
--------

### ক্রীড়াঙ্গন

২০১০ সালে তীরন্দাজিতে সানার অভিষেক হয়। একই বছর তিনি তার প্রথম আন্তর্জাতিক প্রতিযোগিতায় অংশ নেন। ২০১৩ সালের বাংলাদেশ গেমসে রিকার্ভ একক ও দলগততে সোনা জয় করেন। ২০১৪ সালে 'প্রথম এশিয়ান আর্চারি গ্রাঁ প্রি' এবং ২০১৭ সালে কিরগিজস্তানে 'আন্তর্জাতিক আর্চারি টুর্নামেন্ট'-এ তিনি স্বর্ণ পদক জিতেন।

২০১৯ সালের ১৩ জুন, তিনি সবাইকে অবাক করে, ২০১৯ বিশ্ব আর্চারি চ্যাম্পিয়নশিপের চতুর্থ রাউন্ডে দুইবারের বিশ্ব চ্যাম্পিয়ন কিম ও-জিনকে পরাজিত করে। এর ফলে তিনি একইসাথে ২০২০ সালে অনুষ্ঠেয় টোকিও অলিম্পিকে অংশ নেয়ার যোগ্যতা অর্জন করেন। সাধারণত যোগ্যতা অর্জন করতে না পারার কারণে বাংলাদেশী খেলোয়াড়রা অলিম্পিকে আমন্ত্রণের ভিত্তিতে অংশ নিয়ে থাকেন। কিম ও-জিনকে পরাজিত করার পর, কোয়ার্টার ফাইনালে তিনি ওলন্দাজ সিজেফ ভ্যান ডেন বার্গকে পরাজিত করেন, তবে সেমিফাইনালে তিনি খায়রুল আনুয়ার মোহাম্মদের নিকট পরাজিত হন যিনি পরবর্তীতে রৌপ্য পদক জয় করেন। পরে ১৬ জুন, তিনি ব্রোঞ্জ জয়ের খেলায় ইতালীয় তীরন্দাজ মাউরো নেসপোলিকে ৭-১ সেট পয়েন্টে হারান। প্রথম দুই সেটে রোমান সানা ৪-০ তে এগিয়ে ছিলেন, তৃতীয় সেটে মাউরো নেসপোলি ১ পয়েন্ট অর্জন করেন, পরের তিন সেটে রোমান আবার মাউরো নেসপোলিকে হারিয়ে দিয়ে ব্রোঞ্জ পদক লাভ করেন। যেকোনো খেলার বিশ্ব প্রতিযোগিতায় সেটিই ছিল বাংলাদেশের প্রথম কোনো পদক। ২০১৯ সালের দক্ষিণ এশীয় গেমসে বাংলাদেশ দলের অর্জিত ১০টি স্বর্ণ পদকের মধ্যে তিনি একাই ৩টি পদক জয় করেন।

### চাকুরি

২০১৪ সালে তিনি বাংলাদেশ আনসারে সৈনিক পদে যোগদান করেন। সংস্থাটি ২০২০ সালের জানুয়ারি'তে তাকে ল্যান্স নায়েক পদে পদোন্নতি দেয়।

সাফল্য
------

বাংলাদেশের প্রতিনিধি হিসেবে রোমান সানা'র পদক জয়ের রেকর্ড নিম্নরূপ

(২৯ জানুয়ারি, ২০২০ পর্যন্ত )| সাল | টুর্নামেন্ট | পদক | মন্তব্য |
| --- | --- | --- | --- |
| ২০১৪ | প্রথম এশিয়ান আর্চারি গ্রাঁ প্রি, থাইল্যান্ড | সোনা | একক সাফল্য |
| ২০১৭ | বিশকেক আন্তর্জাতিক আর্চারি | একক সাফল্য |
| ২০১৯ | আইএসএসএফ সলিডারিটি বিশ্ব র‌ র‍্যাঙ্কিং আর্চারি | রুপা | একক সাফল্য |
| বিশ্ব আর্চারি চ্যাম্পিয়নশিপ, নেদারল্যান্ডস | ব্রোঞ্জ | একক সাফল্য |
| এশিয়া কাপ বিশ্ব র‍্যাঙ্কিং টুর্নামেন্ট, ফিলিপাইন | সোনা | একক সাফল্য |
| রূপা | দলীয় সাফল্য |
| ব্রোঞ্জ | মিশ্র দ্বৈত |
| ২০১৯ দক্ষিণ এশীয় গেমস | সোনা | দলীয় সাফল্য |
| সোনা | মিশ্র দ্বৈত |
| সোনা | একক সাফল্য |

তথ্যসূত্র
---------

1. ↑  "আর্চারিতে ইতিহাস গড়লেন রোমান সানা"। *আরটিভি অনলাইন*। ১৬ জুন ২০১৯। সংগ্রহের তারিখ ২১ জুলাই ২০১৯।
2. ↑  "এশিয়ান র‌্যাঙ্কিং আর্চারিতে স্বর্ণ জিতলেন রোমান সানা"। ২০১৯-০৯-১৩ তারিখে মূল থেকে আর্কাইভ করা। সংগ্রহের তারিখ ২০১৯-০৯-১৩।
3. ↑  মোহাম্মদ জুবায়ের। "গুলতিম্যান থেকে দেশসেরা তিরন্দাজ রোমান"। বিডিনিউজ টোয়েন্টিফোর ডটকম। ২২ সেপ্টেম্বর ২০১৯ তারিখে মূল থেকে আর্কাইভ করা। সংগ্রহের তারিখ ১৭ সেপ্টেম্বর ২০১৯।
4. 1 2  "বিশ্ব আর্চারি চ্যাম্পিয়নশিপসে ব্রোঞ্জ জিতলেন রোমান"। *ডেইলি স্টার বাংলা*। ১৭ জুন ২০১৯।
5. ↑  "২০২০ অলিম্পিকে সরাসরি খেলবেন বাংলাদেশের রোমান"। *banglanews24.com*। ১৪ জুন ২০১৯।
6. 1 2  "কথা রাখলেন রোমান সানা, স্বপ্ন দেখাচ্ছেন আর্চাররা"। *প্রথম আলো*। ২০১৯-১২-০৯। সংগ্রহের তারিখ ২০১৯-১২-০৯।
7. ↑  "রোমান সানা এখন ল্যান্স নায়েক"। *প্রথম আলো*। ২০২০-০১-২৮। সংগ্রহের তারিখ ২০২০-০১-২৯।
8. ↑  "'আমার দেশে আমার কোনো দাম নেই'"। *প্রথম আলো*। সংগ্রহের তারিখ ২০১৯-০৯-১৫।
9. ↑  "আর্চারিতে ৬ ইভেন্টের ৬টিতেই সোনা"। *প্রথম আলো*। ২০১৯-১২-০৮। সংগ্রহের তারিখ ২০১৯-১২-০৮।

বহিঃসংযোগ
---------

* বিশ্ব তীরন্দাজী ফেডারেশনে রোমান সানা (ইংরেজি)